SANTA, Ilocos Sur – Iti panangipagarup ti biktima, awanen ti guranggura iti nagbaetanda iti suspetsa ta nagkappiadan ngem adda gayam im-impen ti naud-udi kenkuana.
Naduktalan laengen daytoy ni Nelson Aquino, 41, naasawaan, residente ti Banaoang, ditoy, kalpasan a pinaltogan ti suspetsa a nabigbig a ni Leo Aquino, residente iti Namalangan ditoy met la nga ili.
Segun ken ni Nelson, naginomda pay ken ni Leo kalpasan iti panagbayadna iti utangna iti maysa a tienda iti Namalangan, Santa ket dina impagarup a paltogan daytoy.
Nagsagrap ni Nelson iti sugat iti agsumbangir a sakana, ken makannawan nga imana kalpasan a pinaltogan ni Leo iti cal. 45.
Naitaray ni Nelson iti Gabriela Silang General Hospital a nakatamingan dagiti sugatna. Saanen a nakapan iti Manila tapno asikasuenna ti aplikasionna a mapan iti ballasiw-taaw.
Kinuna ni Nelson nga idarumna ti suspetsa.
ilo_Latn ilo_Latn ilo_Latn ilo_Latn ilo_Latn ilo_Latn